નવી દિલ્હી તા.૧૬ : ગુજરાતમાં યોજાનારી વિધાનસભાની ચૂંટણીનો જંગ જીતવા ભાજપે પુરેપુરી તાકાત લગાવી છે. ચૂંટણી આચારસંહિતા લાગુ પડે તે પહેલા પીએમ મોદી આજે પ્રજાને ભાજપ તરફ ખેંચવાનો અંતિમ પ્રયાસ કરશે. આજે તેઓ બપોરબાદ ગાંધીનગર નજીકના ભાટ ખાતે ગુજરાત ગૌરવ યાત્રા સમાપન સંમેલનને સંબોધન કરશે. ભાજપનો દાવો છે કે સાત લાખ કાર્યકરો તેમાં ભાગ લેશે. ભાજપનું કહેવુ છે કે આટલી મોટી સંખ્યામાં કાર્યકરો આ પહેલા કોઇ પક્ષની રેલીમાં એકઠા થયા નથી તેથી તે ઐતિહાસિક રહેશે. આ દરમિયાન ગુજરાતના સીએમ વિજય રૂપાણી, ભાજપના અધ્યક્ષ શાહ અને અન્ય નેતાઓ હાજર રહેશે. પીએમ મોદીએ આજે ગુજરાતની મુલાકાત પુર્વે ટવીટ્ કર્યુ છે કે ગુજરાતની ગૌરવ યાત્રાઓમાં જનશકિતનો ઉત્સાહ જોવા મળ્યો છે અને વિકાસ તથા સુશાસનની રાજનીતિમાં ગુજરાતનો દ્રઢ વિકાસ છલકયો છે. દાયકાઓ સુધી ભાજપને આશીર્વાદ આપવા માટે હું ગુજરાતના લોકો સમક્ષ નત મસ્તક છું. અમે સંપુર્ણ શકિત અને પુરૂષાર્થથી દરેક ગુજરાતીઓના સપના પુરા કરશુ.